Nõukogu määrus (EÜ) nr 120/97,

20. jaanuar 1997,

jäätmesaadetiste järelevalvet ja kontrolli Euroopa Ühenduses, ühendusse sissevedu ning ühendusest väljavedu käsitleva nõukogu määruse (EMÜ) nr 259/93 muutmise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 130s lõiget 1,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides artiklis 189c sätestatud korras, [3]

võttes arvesse jäätmesaadetiste järelevalvet ja kontrolli Euroopa Ühenduses, ühendusse sissevedu ning ühendusest väljavedu käsitlevat nõukogu 1. veebruari 1993. aasta määrust (EMÜ) nr 259/93, [4] eriti selle artiklit 16,

ning arvestades, et:

Euroopa Ühendus liitus Baseli konventsiooniga ohtlike jäätmete üle piiri toimetamise ja kõrvaldamise kontrolli kohta 7. veebruaril 1994;

Baseli konventsiooniga liitunud riikide teisel konverentsil võeti konsensuse alusel vastu otsus ("Otsus II/12") keelata viivitamata igasugune ohtlike jäätmete eksport OECD riikidest lõpliku kõrvaldamise eesmärgil riikidesse, mis ei ole OECD liikmed, ja alates 1. jaanuarist 1998 keelata igasugune ohtlike jäätmete eksport OECD riikidest ringlussevõtuks või taaskasutamiseks riikidesse, mis ei ole OECD liikmed;

Baseli konventsiooniga liitunud riikide kolmandal konverentsil võeti konsensuse alusel vastu otsus ("Otsus III/1") muuta konventsiooni nii, et see keelab igasuguse ohtlike jäätmete ekspordi konventsiooni VII lisas loetletud riikidest kõrvaldamiseks mainitud lisas loetlemata riikidesse ja keelab alates 1. jaanuarist 1998 igasuguse konventsiooni artikli 1 lõike 1 punktis a nimetatud ohtlike jäätmete ekspordi VII lisas loetletud riikidest taaskasutamistoiminguteks mainitud lisas loetlemata riikidesse;

ühendusepoolsed ohtlike jäätmete määratlused ei ühti käesoleval ajal täielikult Baseli konventsiooni määratlustega; selle tulemus võib olla, et Baseli konventsioonis sätestatud ekspordikeelu alla kuuluvaid jäätmeid ikkagi veetakse ühendusest välja; ühendusepoolseid määratlusi ja nimekirju tuleb selles suhtes kohandada;

on vaja kehtestada määruse (EMÜ) nr 259/93 V lisa, mis hõlmab ohtlikke jäätmeid, mille kohta kehtib Baseli konventsiooniga ettenähtud ekspordikeeld;

komisjon peaks hiljemalt 1. jaanuariks 1998 mainitud V lisa läbi vaatama ja seda muutma, täielikult arvesse võttes neid jäätmeid, mis esinevad nõukogu 12. detsembri 1991. aasta ohtlikke jäätmeid käsitleva direktiivi 91/689/EMÜ artikli 1 lõike 4 alusel vastuvõetud nimekirjas [5] ja teistes Baseli konventsiooni kohaldamisel ohtlikuks peetavate jäätmete nimekirjades; nimetatud V lisas loetletud taaskasutatavate jäätmete eksport, v.a eksport nendesse riikidesse, mille suhtes kohaldatakse OECD otsust, tuleks keelata alates 1. jaanuarist 1998;

et kajastada Baseli konventsiooniga liitunud riikide kokkulepet selle kohta, milliseid jäätmeid tuleks konventsiooni kohaldamisel pidada ohtlikuks, võib olla vajalik nimetatud V lisa aeg-ajalt läbi vaadata ja muuta;

Baseli konventsiooniga liitunud riikidelt nõutakse ühistegevust ja aktiivset tööd, et kindlustada Baseli konventsiooniga liitunud riikide konverentside otsuste II/12 ja III/1 tõhus rakendamine;

määruse (EMÜ) nr 259/93 artiklis 14 juba keelatakse igasugune lõplikuks kõrvaldamiseks määratud jäätmete eksport riikidesse, mis ei ole OECD liikmed; kõnesoleva määruse artiklis 18 keelatakse igasugune jäätmete eksport AKV riikidesse;

mainitud määrus ei näe käesoleval ajal ette ringlussevõetavate või taaskasutatavate ohtlike jäätmete ekspordi täielikku keelamist riikidesse, mis ei ole OECD liikmed;

seepärast tuleks nimetatud määrust muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 259/93 artikli 16 lõige 1 asendatakse järgmisega:

"1. Igasugune V lisas loetletud taaskasutatavate jäätmete eksport taaskasutamiseks on keelatud, välja arvatud:

a) riikidesse, mille suhtes kohaldatakse OECD otsust;

b) muudesse riikidesse:

- mis on liitunud Baseli konventsiooniga ja/või millega ühendus või ühendus ja selle liikmesriigid on sõlminud kahepoolseid, mitmepoolseid või piirkondlikke lepinguid või kokkuleppeid vastavalt Baseli konventsiooni artiklile 11 ja käesoleva artikli lõikele 2. Mis tahes selline eksport keelatakse siiski alates 1. jaanuarist 1998,

- millega üksikud liikmesriigid on enne käesoleva määruse kohaldamist sõlminud kahepoolseid lepinguid ja kokkuleppeid, niivõrd kuivõrd need on kooskõlas ühenduse õigusaktidega ja vastavad Baseli konventsiooni artiklile 11 ning käesoleva artikli lõikele 2. Nendest lepingutest ja kokkulepetest teatatakse komisjonile kolme kuu jooksul pärast käesoleva määruse kohaldamise kuupäeva või nende lepingute jõustumise kuupäeva, olenevalt sellest, kumb on varasem, ja need kaotavad kehtivuse, kui sõlmitakse lepingud või kokkulepped vastavalt esimesele alapunktile. Mis tahes selline eksport keelatakse siiski alates 1. jaanuarist 1998.

Komisjon vaatab käesoleva määruse V lisa läbi ja muudab direktiivi 75/442/EMÜ artiklis 18 ettenähtud korras niipea kui võimalik, hiljemalt 1. jaanuariks 1998, täielikult arvesse võttes neid jäätmeid, mis esinevad nõukogu 12. detsembri 1991. aasta ohtlikke jäätmeid käsitleva direktiivi 91/689/EMÜ artikli 1 lõike 4 kohaselt vastuvõetud nimekirjas [6] ja teistes Baseli konventsiooni kohaldamisel ohtlikuks peetavate jäätmete nimekirjades.

V lisa vaadatakse läbi ja muudetakse edaspidi vastavalt vajadusele samas korras. Komisjon vaatab lisa läbi eeskätt selleks, et jõustada Baseli konventsiooniga liitunud riikide otsused selle kohta, milliseid jäätmeid tuleks konventsiooni kohaldamisel pidada ohtlikuks, ja et jõustada muudatusi jäätmete nimekirjas, mis on vastu võetud kooskõlas direktiivi 91/689/EMÜ artikli 1 lõikega 4."

Artikkel 2

Määrusele (EMÜ) nr 259/93 lisatakse V lisa järgmises sõnastuses:

V LISA

Käesoleva määruse III lisas loetletud jäätmed.

Käesoleva määruse IV lisas loetletud jäätmed.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. jaanuar 1997

Nõukogu nimel

eesistuja

J. Van Aartsen

[1] EÜT C 164, 30.6.1995, lk 8.

[2] EÜT C 18, 22.1.1996, lk 18.

[3] Euroopa Parlamendi 16. jaanuari 1996. aasta arvamus (EÜT C 32, 5.2.1996, lk 32), nõukogu 28. mai 1996. aasta ühine seisukoht (EÜT C 219, 27.7.1996, lk 19) ja Euroopa Parlamendi 18. septembri 1996. aasta otsus (EÜT C 320, 28.10.1996, lk 75).

[4] EÜT L 30, 6.2.1993, lk 1. Määrust on muudetud komisjoni otsusega 94/721/EÜ (EÜT L 288, 9.11.1994, lk 36).

[5] EÜT L 377, 31.12.1991, lk 20. Direktiivi on muudetud direktiiviga 94/31/EÜ (EÜT L 168, 2.7.1994, lk 28).

[6] EÜT L 377, 31.12.1991, lk 20. Direktiivi on muudetud direktiiviga 94/31/EÜ (EÜT L 168, 2.7.1994, lk 28).

--------------------------------------------------